b'\n_START_ARTICLE_\nHiekkamaalaus\n_START_PARAGRAPH_\nHiekkamaalaus on taidemuoto, jossa luodaan tyyliteltyj\xc3\xa4 ja symbolisia kuvia ripottelemalla monenv\xc3\xa4rist\xc3\xa4 hiekkaa tasaisen hiekkapohjan p\xc3\xa4\xc3\xa4lle. Hiekkamaalaus on yleist\xc3\xa4 lounaisen Pohjois-Amerikan intiaanien kuten navajojen ja pueblojen keskuudessa sek\xc3\xa4 yksinkertaisemmassa muodossaan my\xc3\xb6s tasankojen ja Kalifornian intiaaneilla._NEWLINE_Hiekkana k\xc3\xa4ytet\xc3\xa4\xc3\xa4n murskattua v\xc3\xa4rillist\xc3\xa4 hiekkakive\xc3\xa4, hiilt\xc3\xa4, siitep\xc3\xb6ly\xc3\xa4 ja muita kuivia aineita. Hiekan v\xc3\xa4rej\xc3\xa4 ovat valkoinen, sininen, keltainen, musta ja punainen. Maalauksen pohja on puhdistettua ja tasoitettua hiekkaa._NEWLINE_Hiekkamaalauksella on intiaaneille ensisijaisesti uskonnollinen merkitys, ja sit\xc3\xa4 k\xc3\xa4ytet\xc3\xa4\xc3\xa4n parantamisseremonioissa. Intiaaneilta tunnetaan noin 600 erilaista kuvaa, jotka esitt\xc3\xa4v\xc3\xa4t jumaluuksia, el\xc3\xa4imi\xc3\xa4, salamaa, sateenkaaria, kasveja ja muita symboleja, joita kuvataan riittilauluissa. Parantaja valitsee k\xc3\xa4ytett\xc3\xa4v\xc3\xa4n kuvan. Kun maalaus on tehty, potilas istuu sen keskell\xc3\xa4 ja hiekkaa ripotellaan h\xc3\xa4nen ylleen. Kun rituaali on ohi, maalaus tuhotaan._NEWLINE_Intiaanit kielsiv\xc3\xa4t pitk\xc3\xa4\xc3\xa4n kuvien tarkkojen kopioiden valmistamisen. Kun kuvioita k\xc3\xa4ytettiin ryijyiss\xc3\xa4, niihin tehtiin tarkoituksella virhe, jotta alkuper\xc3\xa4inen kuvio s\xc3\xa4ilytt\xc3\xa4isi voimansa. Nykyisin maalauksia kopioidaan niiden taltioimiseksi.'